ຂປລ. ທ້າຍອາທິດຜ່ານມາ ທີ່ນະຄອນຄຸນໝິງ ສປ ຈີນ, ຄະນະນັກສຶກສາລາວ ແລະ ຄະນະຈຸພັກ ປະຈຳ ນະຄອນຄຸນໝິງ ໄດ້ຈັດງານກິລາມິດຕະພາບຂຶ້ນ ທີ່ສະໜາມກິລາ ຂອງມະຫາວິທະຍາໄລ ຢຸນໜານ, ໂດຍມີ 7 ມະຫາວິທະຍາໄລເຂົ້າຮ່ວມ.
ຈຸດປະສົງ ການຈັດງານແຂ່ງຂັນກິລາ ມິດຕະພາບຄັ້ງນີ້, ເພື່ອສະເຫລີມສະຫລອງວັນຄູແຫ່ງຊາດ 7 ຕຸລາ 2018 ຄົບຮອບ 24 ປີ ແລະ ຊົມເຊີຍວັນຊາດ ສປ ຈີນ ຄົບຮອບ 69 ປີ. ທັງນີ້, ເພື່ອເປັນການຮັດແໜ້ນຄວາມສາມັກຄີ ລະຫວ່າງນັກສຶກສາ ລາວ-ຈີນ ໃຫ້ມີຄວາມແໜ້ນແຟນຍິ່ງໆຂຶ້ນ.
ໂອກາດດັ່ງກ່າວ, ທ່ານ ຄຳພອນ ວົງສັນຕິ ຫົວໜ້າກົງສູນໃຫຍ່ ສປປ ລາວ ປະຈຳ ນະຄອນຄຸນໝິງ ໄດ້ຮຽກຮ້ອງໃຫ້ບັນດານັກສຶກສາລາວ ໃຫ້ສ້າງຄວາມສາມັກຄີຮັກແພງ ສ້າງມິດຕະພາບທີ່ດີ, ພົບປະແລກປ່ຽນບົດຮຽນເຊິ່ງກັນ ແລະ ກັນ, ເພີ່ມຄວາມສາມະຄີພາຍໃນ ແລະ ພາຍນອກ ລະຫວ່າງ ນັກສຶກສາລາວ, ສະຖານກົງສູນລາວ, ຄະນະຈຸພັກ ແລະ ຄະນະຮັບຜິດຊອບນັກສຶກສາ ແຕ່ລະມະຫາວິທະຍາ ໄລທົ່ວຄຸນໝິງ.
ການແຂ່ງຂັນກິລາດັ່ງກ່າວ, ມີ ບານເຕະຊາຍ, ດຶງເຊືອກຍິງ. ສຳລັບຜົນການແຂ່ງຂັນໃນຄັ້ງນີ້, ປະເພດບານເຕະຊາຍ ແມ່ນ ຄະນະຈຸພັກ 1 ເອົາຊະນະ ຈຸພັກ 4 ດ້ວຍຄະແນນ 2 ຕໍ່ 1, ດຶງເຊືອກຍິງ ມະຫາວິທະຍາໄລສ້າງຄູ ຊະນະມະຫາວິທະຍາໄລວິທະຍາສາດ ແລະ ປະເພດບານເຕະຊາຍ ກຳມະບານ ມະຫາວິທະຍາໄລສ້າງຄູ ຊະນະ ມະຫາວິທະຍາໄລວິທະຍາສາດ 3 ຕໍ່ 0.
ຂ່າວ-ພາບ: ບຸດສະດາຄຳ
ເນື້ອໃນ: ຂປລ